Author: harustak
Last saved by: veghova
Company: MV SR

Predkladacia správa

	Návrh zákona, ktorým sa mení a dopĺňa zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov a o zmene a doplnení niektorých zákonov bol vypracovaný                      na základe Plánu legislatívnych úloh vlády na rok 2007. 

Potreba novelizácie zákona č. 328/2002 Z. z. vyplynula zo zámeru začleniť pod pôsobnosť tohto zákona príslušníkov Hasičského a záchranného zboru vrátane Horskej záchrannej služby, ktorých zamestnanie sa vyznačuje analogickými znakmi z hľadiska dopadov na ich sociálnu situáciu (vysoká zdravotná rizikovosť, fyzická a psychická náročnosť spojená s vyšším stupňom opotrebenia a nemožnosť vykonávať takéto zamestnanie až do veku fyzickej staroby, strata kvalifikácie po skončení služby spojená s ďalšou otázkou uplatnenia na trhu práce). 

	Ďalším dôvodom novelizácie zákona č. 328/2002 Z. z.  sú podstatné zmeny v právnej úprave priebehu služby profesionálnych vojakov vykonané najmä zákonom č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov, predovšetkým zrušenie inštitútov povinnej a prípravnej služby a zmien dôvodov skončenia služobného pomeru, ktoré sa viažu na nároky zo sociálneho zabezpečenia profesionálnych vojakov.

	Návrhom novely zákona č. 328/2002 Z. z.  dochádza aj k zladeniu systému sociálneho zabezpečenia policajtov a vojakov s právnou úpravou všeobecného systému sociálneho poistenia, ktorá je upravená zákonom č. 461/2003 Z. z. o sociálnom poistení a vzájomných väzieb so všeobecným systémom sociálneho poistenia.

	Návrh zákona  obsahuje aj nevyhnutné zmeny súvisiacich právnych predpisov. 

	Návrh zákona je v súlade s Ústavou Slovenskej republiky, ústavnými zákonmi a zákonmi Slovenskej republiky, ako aj s medzinárodnými zmluvami a medzinárodnými dokumentmi, ktorými je Slovenská republika viazaná.

Finančné dopady návrhu zákona na štátny rozpočet sú súčasťou zhodnotenia finančných, ekonomických, environmentálnych vplyvov a vplyvov na zamestnanosť a podnikateľské prostredie.
Návrh zákona bol predmetom medzirezortného pripomienkového konania, v rámci ktorého bol zaslaný pripomienkujúcim subjektom. K návrhu zákona sa vyjadrili aj zástupcovia verejnosti, ktorí uplatnili hromadnú pripomienku, ktorou vyslovili svoj nesúhlas so súčasným znením § 68 ods. 3 a 4 zákona č. 328/2002 Z. z.
Na rokovanie vlády Slovenskej republiky sa návrh zákona predkladá s rozporom s Ministerstvom financií Slovenskej republiky a zástupcami verejnosti.
Materiál bol prerokovaný Legislatívnou radou vlády Slovenskej republiky. Pripomienky uplatnené Legislatívnou radou vlády Slovenskej republiky boli do návrhu zákona zapracované.